Vuoden parhaat suomalaisravintolat on nyt valittu – Näin tamperelaiset menestyivät äänestyksessä

Helsinkiläinen ravintola Palace vei varsin odotetusti ykkössijan, kun Suomen 50 parasta ravintolaa 2020 -äänestyksen tulokset julkistettiin keskiviikkona Gastro Helsinki -messuilla. Parhaiden ravintoloiden kärkipaikat menivät pääosin Helsinkiin. Kymmenen parhaan joukkoon nousi pääkaupunkiseudun ulkopuolelta ainoastaan turkulainen Kaskis. Pirkanmaalaisista ruokaravintoloissa korkeimmalle, sijalle 11 nousi tamperelainen ravintola C. 30 parhaan joukkoon ylsivät myös Huber (24.), Bertha (25.) ja Kajo (30.). Kangasalla toimiva Paakari oli listan viides pirkanmaalainen sijoittuessaan 33:nneksi. Palacelle selvä voitto Tamperelaislähtöisen keittiöpäällikkö Eero Vottosen luotsaama Palace sai listauksessa selvästi eniten ääniä. Äänestykseen osallistui noin 350 ravintola- ja ruoka-alan ammattilaista ja vaikuttajaa eri puolilta maata. ”Eero Vottosen johtama nuori kokkitiimi lähtee tasapainoisen kokonaisuuden luomisesta. Makumaailma etenee harkittujen etappien kautta, joka on koettavissa makuprofiilien ja rakenteiden kautta, joihin pelkistetty visuaalisuus liittyy”, perustelee äänestyksen järjestäneen Viisi Tähteä Median päätoimittaja Eeropekka Rislakki tiedotteessa. Parhaiden ravintoloiden lisäksi äänestäjät valitsivat Ammattilaisten ammattilaisen. Tämän palkinnon pokkasi helsinkiläisen Olon ravintoloitsija Pekka Terävä .